admin
Tue, 18 May 2021 17:10:12 +0000
Nuohouspalvelut, arina, puhdas, puhtaasti, puu, savupelti, taloudellisesti, tuhka, ympäristö

Näin poltat puhtaasti ja taloudellisesti

Varmista, että savupellit ovat auki, tuhkat poistettu ja arina puhdas.

Lado puut vaakatasoon tuohipuoli alaspäin: isot puut alle, pienet puut päälle ja ylimmäksi sytykkeet. Jätä vapaaksi puolet tulipesästä.

Sytytä tuli aina päältä. jollei tulisijan ohjeissa muuta sanota. Miksi näin: Päältä sytytettäessä haitalliset savukaasut palavat, eivätkä pääse piippuun ja sitä kautta ympäristöön!

Aloita kylmillään olleen tulisijan lämmittäminen varovasti ja hitaasti.

Huolehdi riittävästä korvausilmasta. Avaa vaikka ikkuna hetkeksi tai käytä ilmanvaihtojärjestelmän takkakytkintä. Vähennä poistoilmanvaihdon tehoa liesituulettimesta tai liesikuvusta.

Kun ilmaa tulee sopivasti, tuli palaa kirkkaasti ja tasaisesti. Säädä tarvittaessa paloilman määrää.

Savupiipusta tulevan savun pitää muuttua sytytysvaiheen jälkeen vaaleaksi ja heikosti näkyväksi.

Sytytä pienellä määrällä polttopuita. Lisää puut vähitellen pienissä erissä 1-2 kertaa lämmityksen aikana.

Älä kohenna tulta tarpeettomasti palamisen aikana.

Sulje pellit vasta, kun hiillos on varmasti palanut loppuun.

Poista tuhkat säännöllisesti palamattomasta aineesta tehtyyn kannelliseen astiaan. Tuhka saattaa olla kuumaa vielä vuorokausien ajan.

PIENHIUKKASET EIVÄT OLE PIKKUJUTTU

Puunpolton päästöt vaikuttavat koko asuinalueen ilmanlaatuun ja siten omaan ja läheistesi terveyteen. Päästöjä kulkeutuu ilmanvaihdon kautta myös sisäilmaan. Noin puolet Suomen pienhiukkaspäästöistä on peräisin kotitalouksien puunpoltosta. Huonossa puunpoltossa hiukkasja PAH-päästöt ovat moninkertaisia hyvään polttoon verrattuna. Älä polta tulisijassa jätteitä tai kosteaa puuta. Kitupoltto ja roskien poltto tuottavat paljon päästöjä sekä nokeavat tulisijaa ja hormeja. Kostean puun polttaminen ei myöskään ole energiatehokasta ja käy siten kalliiksi kukkarolle.

MITÄ VOI POLTTAA TAKASSA TAI KIUKAASSA?

KYLLÄ

Kuivaa ja puhdasta puuta

Pieniä määriä sytykettä

EI

Pahvitölkkejä

Roskia

Kosteaa puuta

Pinnoitettua, maalattua tai kyllästettyä puuta

Lattialaminaatteja, lastulevyä, vaneria tms

Lähteitä: Nuohousalan Keskusliitto, Hengitysliitto, Motiva